SA akteur gaan teenoor Tom Hanks speel | Netwerk24
SA akteur gaan teenoor Tom Hanks speel
Deur Laetitia Pople 10 Oktober 2019 09:39
Neil Sandilands het ’n groot rol in ’n rolprent teenoor Tom Hanks losgeslaan.
Die Suid-Afrikaanse akteur Neil Sandilands het ’n rol in ’n rolprent met Tom Hanks in die hoofrol losgeslaan.
Sandilands sal onthou word vir sy rol as Bart in 7de Laan.
Die rolprent, News of the World, is 'n Western en speel af in die tydperk ná die Amerikaanse burgeroorlog. Hanks is ’n rondreisende nuusleser wat die dag se nuus na verskeie dorpe in Texas bring. Hy word ’n aansienlike bedrag betaal om ’n weeskind na haar oorblywende familie in San Antonio te neem. Onderweg raak die twee geheg aan mekaar en by haar familie aangekom moet sy karakter ’n besluit neem oor haar toekoms. Sandilands vertolk die rol van Wilhelm Leonberger, ’n familielid van die weeskind. Hy speel ook teenoor Helena Zengel.
Die regisseur is Paul Greengrass, ’n Engelse rolprentvervaardiger, wat bekend is om sy verwerkings van ware geskiedkundige gebeure. Hy is veral bekend om Bloody Sunday gegrond op die Ierse opstand in 1972 toe die polisie 28 ongewapende mense doodgeskiet het. Die rolprent het die Goue Beer by die Berlynse rolprentfees gewen. Greengrass het hy ook drie van die Jason Bourne-rolprente geregisseer. Sandilands het in 2017 ’n Amerikaanse burger geword, maar woon al sedert 2011 in Los Angeles. Hy was onlangs te sien in die vierde seisoen van die TV-reeks The Flash.